Baheberu 3 | Beibele Inthaneteng | Phetolelo ya Lefase le Lefsa
3 Ka gona lena bana bešo ba bakgethwa bao ba nago le kabelo pitšong ya legodimo,+ naganišišang ka moapostola+ le moperisita yo a phagamego yo re bolelago gore re dumela go yena+—Jesu. 2 O be a botegela+ Yo a mo kgethilego, go etša ge Moshe+ le yena a be a le bjalo ka ntlong* ka moka ya Yena yoo.+ 3 Gobane yena o bolelwa e le yo a swanelwago ke letago le legolo+ go feta Moshe, ka ge yo+ a agago ntlo a hwetša kgodišo go e feta.+ 4 Ke therešo gore ntlo e nngwe le e nngwe e agwa ke motho, eupša yo a agilego dilo ka moka ke Modimo.+ 5 Moshe e le mohlanka+ o botegile ka ntlong ka moka ya Yoo e le bohlatse bja dilo tšeo di bego di tla bolelwa ka morago,+ 6 eupša Kriste o botegile e le Morwa+ ka ntlong ya Yena yoo. Re ntlo ya Yena yoo,+ ge e ba re kgomarela ka go tia tokologong ya rena ya go bolela le kholofelong yeo re ikgantšhago ka yona go iša bofelong.+ 7 Ka gona, go etša ge moya o mokgethwa+ o bolela o re: “Lehono ge e ba le theetša lentšu la gagwe,+ 8 le se ke la thatafatša dipelo tša lena go etša lebakeng la ge ke be ke galefišwa o šoro,+ mohlang wa go lekwa+ lešokeng,+ 9 ge borakgolokhukhu ba lena ba be ba nteka ka moleko, gaešita le ge ba be ba bone mediro ya ka+ ka nywaga e masomenne.+ 10 Ke ka baka leo ke ilego ka tenwa ke moloko woo gomme ka re: ‘Ka mehla ba fapoga dipelong tša bona,+ le gona ga ba tsebe ditsela tša ka.’+ 11 Ka gona ke enne ke galefile ka re: ‘Ba ka se tsene+ boikhutšong bja ka.’”+ 12 Bana bešo, hlokomelang gore go se be le o tee wa lena yo a bago le pelo e kgopo ya go hloka tumelo ka go katologela kgole le Modimo yo a phelago;+ 13 eupša tšwelang pele le kgothatšana+ letšatši le lengwe le le lengwe ge feela go sa na le nako e bitšwago “Lehono,”+ e le gore go se be le o tee wa lena yo a thatafatšwago ke matla a forago+ a sebe. 14 Gobane ge e le gabotse re ba le kabelo go Kriste+ ge feela re kgomarela ka go tia go fihla mafelelong kholofelo yeo re bilego le yona mathomong.+ 15 Ge go sa thwe: “Lehono ge e ba le theetša lentšu la gagwe,+ le se ke la thatafatša dipelo tša lena go etša lebakeng la ge a galefišitšwe o šoro.”+ 16 Ke bomang bao ba ilego ba kwa eupša ba hlohleletša kgalefo e šoro?+ Ge e le gabotse, na ga se bohle bao ba tšwilego Egipita tlase ga Moshe bao ba dirilego bjalo?+ 17 Godimo ga moo, Modimo o ile a tenwa ke bomang ka nywaga e masomenne?+ Na ga se bao ba dirilego sebe, bao ba hwetšego lešokeng?+ 18 Le gona ke bomang bao a ilego a ba enela+ gore ba ka se tsene boikhutšong bja gagwe? Na ga se bao ba ilego ba se kwe?+ 19 Ka gona re a bona gore ga se ba kgona go tsena ka baka la go hloka tumelo.+
^ Se se šupa go setšhaba sa Isiraele.